**ΔΕΛΤΙΟ ΤΥΠΟΥ**

Πραγματοποιήθηκε με επιτυχία την Τετάρτη 23 Ιανουαρίου 2019 και ώρα 18:00, στο 2ο ΕΠΑΛ Αλεξ/πολης, επιμορφωτική συνάντηση που διοργάνωσε το ΠΕ.Κ.Ε.Σ. Α.Μ.Θ και η Ομάδα Φυσικής Αγωγής Έβρου με υπεύθυνο τον Συντονιστή Εκπαιδευτικού έργου ΠΕ11 κ. Νικόλαο Καμέα.

Το θέμα της επιμορφωτικής συνάντησης ήταν οι Πρώτες Βοήθειες στο Σχολικό Περιβάλλον, με τίτλο: «Ενημερώνομαι και … σώΖΩ»

Την ενημερωτική - επιμορφωτική συνάντηση, όπου χαιρετισμό απηύθυναν ο Διευθυντής Β/θμιας Εκπ/σης Έβρου κ. Αποστολακούδης Στέργιος καθώς και ο αναπληρωτής Διευθυντής Α/θμιας Εκπ/σης Έβρου κ. Ουζούνης Δημήτριος, είχαν την ευκαιρία να παρακολουθήσουν οι Διευθυντές και οι εκπαιδευτικοί των σχολείων Β/θμιας και Α/θμιας Εκπ/σης των δήμων Αλεξανδρούπολης και Σουφλίου.

Στην ημερίδα έγινε παρουσίαση - ανάλυση, από τους ομιλητές κ. Βερβερίδη Αθανάσιο, Χειρουργό Ορθοπεδικό, αναπληρωτή Καθηγητή, κ. Βαφειάδη Μαρίνο, Χειρουργό Ω.Ρ.Λ και από τις κ. Μπαμπούλη Αλεξάνδρα και Παπάζογλου Ειρήνη, εκπαιδεύτριες του Ελληνικού Ερυθρού Σταυρού, των τρόπων αντιμετώπισης περιστατικών – ατυχημάτων στο Σχολικό Περιβάλλον.

Η εξαιρετική επιτυχία της συνάντησης επιβεβαιώνει την ανάγκη των εκπαιδευτικών για συνεχή επιμόρφωση και αναδεικνύει το ρόλο της Φυσικής Αγωγής ως αρωγό στη διαδικασία αυτή.

Επιδίωξη όλων είναι αντίστοιχη εκδήλωση να επαναληφθεί στην Ορεστιάδα για τους εκπ/κους όλων των ειδικοτήτων των σχολείων των δήμων Διδυμοτείχου και Ορεστιάδας.

Τέλος, θα θέλαμε να ευχαριστήσουμε θερμά το Διευθυντή του 2ο ΕΠΑΛ Αλεξ/πολης, κ. Ακίδη Ηλία, για τη συνδρομή του στην πραγματοποίηση της εκδήλωσης.

Η Ομάδα Φυσικής Αγωγής Έβρου